1Telo andau limbah Pestus sampai hong tanah te, ie haguet bara Kaisarea akan Yerusalem. 2Intu hete kare imam kapala tuntang kare pamimpin Yehudi manyampai akae auh kadun ewen mawi Paulus. Ewen bajuju mangatau Pestus 3uka awi kahalap ateie dengan ewen, ie maku manyoho oloh mimbit Paulus akan Yerusalem; basa ewen jari pakat uka mampatei ie hong benteng jalan. 4Tapi Pestus tombah, "Paulus metoh toh inahan hong Kaisarea; tuntang dia tahi hindai aku mahin akan kanih. 5Jadi, keleh kare oloh je basewut hong marak keton haguet haya-hayak dengangku akan Kaisarea tuntang mawi perkara huang kanih, amon puna ie jari mawi taloh sala." 6Limbah melai hong Yerusalem kurang labih hanya atawa sapuluh andau tinai Pestus haluli akan Kaisarea. Andau jewue ie mawi sidang pangadilan tuntang marentah uka Paulus iimbit manaharep. 7Katika Paulus sampai, kare oloh Yehudi je jari dumah bara Yerusalem mendeng hong kalilinge tuntang manyampai kare auh dawa je babehat mawi ie. Tapi ewen dia tau mambukti kare auh dawan ewen te. 8Hong pambelaan ayue Paulus hamauh, "Aku jaton mawi taloh je sala taharep Human Tuhan atawa taharep hukum Moses atawa taharep Kaisar Roma." 9Tapi Pestus handak manduan atei oloh Yehudi. Maka ie misek dengan Paulus, "En maku ikau akan Yerusalem mangat inyidang hong kanih intu taharepku tahiu kare dawan ewen te?" 10Paulus tombah, "Aku metoh toh mendeng intu taharep pangadilan Kaisar Roma; tuntang hong hete ih aku musti inyidang. Tuan kabuat katawan je aku dia basala taharep oloh Yehudi. 11Amon aku jari malanggar hukum tuntang mawi taloh je patut ihukum matei, aku pahias matei. Tapi amon kare dawan ewen dia toto, ije biti mahin jaton oloh tau manyarah aku akan ewen. Aku balaku inyidang hong pangadilan Kaisar!" 12Limbah barunding dengan kare panasehat ayue, Pestus hamauh, "Ikau balaku inyidang hong pangadilan Kaisar, jadi ikau musti haguet manaharep Kaisar." 13Dia pire-pire katahie tinai, Raja Agripa tuntang Bernike dumah akan Kaisarea uka manabe manyalamat Pestus. 14Limbah pire-pire andau ewen aton intu hete, Pestus manarang perkaran Paulus akan Raja Agripa. Pestus hamauh, "Intu hetoh aton ije biti tahanan je ilihi awi Peliks. 15Katika aku aton hong Yerusalem, kare imam kapala tuntang kare pamimpin Yehudi manyampai kadun ewen mawi oloh te tuntang balaku aku uka mamutus mahukum ie. 16Tapi koangku tombah, oloh Roma dia tau manyarah kalote bewei ije biti oloh je kana dawa uka ihukum, amon oloh je buah dawa te hindai hataharep dengan kare oloh je mandawa ie, tuntang akae inenga katika uka mambela arepe. 17Jadi, katika ewen dumah akan hetoh, aku dia mentai tahi-tahi. Andau jewue aku balalu mawi sidang pangadilan tuntang marentah uka oloh te iimbit manaharep. 18Katika kare oloh je mandawa ie mendeng mayampai auh kadun ewen, ewen jaton manyampai auh dawa je papa kilau je ingiraku ewen handak manyampaie. 19Ewen baya hakabeken auh tiroke tahiu agaman ewen kabuat tuntang tahiu ije biti oloh je bagare Yesus. Oloh te jari matei tapi Paulus bajuju manyewut oloh te belom. 20Awi aku bingung kilen ampie aku tau mandino kare katarangan tahiu kare perkara te, aku misek dengan Paulus en ie maku haguet akan Yerusalem tuntang inyidang intu hete akan perkara te. 21Tapi Paulus balaku naik banding; ie balaku mangat ie tetep melai intu tahanan sampai perkarae imutus awi Kaisar. Tagal te aku marentah uka ie inahan magon sampai aku aton katikaku mangirim ie akan Kaisar." 22Palus Agripa hamauh dengan Pestus, "Aku kabuat mahin handak mahining oloh te." "Jewu Tuan tau mahining ie," koan Pestus tombah. 23Andau jewue Agripa tuntang Bernike dumah hapan upacara hai. Ewen tame eka sidang haya-hayak dengan kare pembesar angkatan bersenjata tuntang kare oloh je basewut hong lewu te. Awi parentah Pestus, Paulus iimbit tame. 24Palus Pestus hamauh, "Raja Agripa tuntang kare oloh handiai je aton dumah! Oloh toh jari ingadu akangku awi salepah bangsa oloh Yehudi, je aton hong Yerusalem tuntang je aton hong hetoh. Ewen manuntut hayak mangkariak je ie toh dia patut inalua belom. 25Tapi ije mahin jaton aku sondau taloh gawie je mawi ie tau ihukum matei. Tuntang basa ie kabuat jari balaku perkarae inyidang hong pangadilan Kaisar, aku jari mamutus uka mangirim ie akan Kaisar. 26Tapi aku hindai mandino katarangan je batantu bara ie uka tau inyurat huang suratku akan Kaisar. Jete bukue aku mimbit ie hataharep dengan kare Tuan samandiai je mambatang dengan Je Paham Ihormat Tuan Raja Agripa! Kahandakku iete uka limbah gawin itah mariksa ie toh, aku tau dinon taloh en-en je tau inyurat. 27Basa manumon pangkemeku, dia lalau buah mangirim ije biti oloh tahanan kalote bewei tapi jaton mansanan kare kasalan je indawa oloh mawi ie."
bjn_Latn